Pakej Bantuan Khas Sarawakku Sayang Peruntukan lebih RM1.154 bilion
ALEXANDRA LORNA KUCHING:Ketua Menteri Datuk Patinggi Abang Johari Tun Openg mengumumkan 16
pendekatan melalui Pakej Bantuan Khas Sarawakku Sayang yang melibatkan lebih
RM1.154 billion bagi mengurangkan beban rakyat Sarawak dalam menghadapi situasi
pandemik Covid-19. Beliau berkata pakej tersebut melibatkan perbelanjaan langsung oleh
Kerajaan Sarawak sebanyak RM974.75 juta untuk mengurangkan kesan kelembapan
ekonomi dan mengurangkan beban rakyat Sarawak. 
 “Ini ditambah pula dengan penangguhan pembayaran balik pinjaman, pengecualian
bayaran dan diskaun perkhidmatan asas Kerajaan Sarawak sebanyak RM179.79 juta
bagi tahun 2020,” katanya pada Sidang Media Khas COVID-19 -Pakej Bantuan
Khas Sarawakku Sayang di Wisma Bapa Malaysia semalam. Beliau menambah Pakej Bantuan Khas Sarawakku Sayang adalah model bantuan
yang seimbang bagi rakyat dan perniagaan yang terkesan terhadap kelembapan
ekonomi akibat pandemik Covid-19.   “Antara pendekatan yang diambil adalah Bantuan Khas Sarawakku Sayang,
yang melibatkan 430,000 orang dari kategori berpendapatan rendah, kumpulan B40
akan diberi bayaran bulanan sebanyak RM250 untuk 6 bulan (April hingga
September 2020)   “Pendekatan ini akan dibiayai oleh Kerajaan Sarawak sebanyak RM645
juta,” katanya. Beliau berkata kerajaan Sarawak turut memberikan insentif bulanan khas bagi
kakitangan barisan hadapan yang terlibat dengan Covid-19. “Kerajaan Sarawak menghormati pengorbanan dan komitmen peribadi
kakitangan barisan hadapan yang secara langsung terdedah kepada risiko
koronavirus semasa menjalankan tugas mereka dalam menguruskan wabak di
Sarawak.   “Kerajaan Sarawak akan menyediakan insentif bulanan khas selama 6
bulan iaitu RM300 kepada 6,232 doktor perubatan, jururawat dan kakitangan
perubatan yang bekerja keras di hospital dan klinik di seluruh Sarawak. “Insetif ini juga melibatkan RM200 sebulan kepada 535 Pegawai
Imigresen yang menguruskan pintu masuk ke seluruh Sarawak dan RM200 sebulan
kepada 3,395 pegawai PDRM dan pegawai Bilik Gerakan Negeri yang bekerja
sepanjang masa untuk memastikan keselamatan dan keselamatan rakyat Sarawak. “RM200 sebulan juga akan diberi kepada seramai 590 pegawai Angkatan
Tentera Malaysia (ATM) yang mengendalikan sempadan dan membantu polis dalam
mengekalkan undang-undang dipatuhi dan ketenteraman terjaga dan 590 kakitangan RELA
yang bekerja sepanjang masa untuk memastikan keselamatan kawasan
kejiranan,” katanya sambil menambah pendekatan ini menelan belanja
sejumlah RM17.35 juta yang dibiayai oleh kerajaan Sarawak. Beliau berkata pada masa yang sama, ini adalah usaha berterusan kerajaan
Sarawak untuk menggerakkan ekonomi Sarawak ke arah negara maju menjelang 2030.  “Kerajaan GPS Sarawak adalah kerajaan yang prihatin dan kami berada di
sini untuk bersama dengan orang ramai terutama yang terkesan dengan pandemik
ini, terutamanya peniaga, penjaja, peniaga pasar malam dan vendor, serta
pengendali pasar Tamu dan bazar Ramadhan,” jelas beliau. Abang Johari terdahulu berkata pakej tersebut memberi tumpuan untuk
mengurangkan kesan Covid-19 dan melindungi kesejahteraan rakyat Sarawak melalui
16 pendekatan proaktif disasarkan kepada kakitangan barisan hadapan, isi rumah
dan komuniti perniagaan yang pada masa ini memerlukan sokongan paling banyak. Menjawab soalan mengenai pengagihan bantuan khas Sarawakku Sayang kepada
golongan berpendapatan rendah dan B40, beliau berkata agihan akan dibuat
berdasarkan senarai yang disediakan oleh Lembaga Hasil Dalam Negeri (LHDN) yang
mengikuti modal sistem bantuan sara hidup. “Bantuan ini akan dikreditkan kepada akaun penerima yang layak
berdasarkan senarai LHDN,” ujarnya.

Beliau
turut menambah bantuan ini akan turut diagihkan kepada golongan gelandangan
(homeless) melalui senarai daripada Jabatan Kebajikan Masyarakat.



 
See author's posts
